ಯುವಿಗೆ ದೇವದತ್ ಪಡಿಕ್ಕಲ್ ಕೊಟ್ಟ ಉತ್ತರವೇನು? ಇವರಿಂದ ಪ್ರಕಟಿಸಲಾಗಿದೆ News Alert ಯುವಿಗೆ ದೇವದತ್ ಪಡಿಕ್ಕಲ್ ಕೊಟ್ಟ ಉತ್ತರವೇನು? ಬೆಂಗಳೂರು : ಪ್ರಸಕ್ತ ಐಪಿಎಲ್ ಆವೃತ್ತಿಯಲ್ಲಿ ಯುವ ಆಟಗಾರರ ಸದ್ದೇ ಜೋರಾಗಿದೆ. ಹಿರಿಯ ಆಟಗಾರರಿಗಿಂತಲೂ ಕಿರಿಯ ಆಟಗಾರರೇ ಅಭಿಮಾನಿಗಳ ಮೆಚ್ಚುಗೆ ಗಳಿಸುತ್ತಿದ್ದಾರೆ. ಈ ಸಾಲಿಗೆ ಕರ್ನಾಟಕದ ಯುವ ಬ್ಯಾಟ್ಸಮನ್ ದೇವದತ್ ಪಡಿಕ್ಕಲ್ ಕೂಡ ಸೇರಿದ್ದಾರೆ. ಸದ್ಯ ಅವರು ಯುವಿ ಚಾಲೆಂಜ್ ಗೆ ಉತ್ತರ ನೀಡಿಯೂ ಅಭಿಮಾನಿಗಳಿಂದ ಮೆಚ್ಚುಗೆ ಗಳಿಸುತ್ತಿದ್ದಾರೆ. ಪ್ರಸಕ್ತ ಸಾಲಿನ ಐಪಿಎಲ್ ನಲ್ಲಿ ಪಡಿಕಲ್ ತಾವು ಆಡಿದ ನಾಲ್ಕು ಪಂದ್ಯಗಳಲ್ಲಿ ಮೂರು ಅರ್ಧ ಶತಕಗಳನ್ನು ಸಿಡಿಸಿ ಮಿಂಚುತ್ತಿದ್ದಾರೆ. ಈ ಪೈಕಿ ಶನಿವಾರ ನಡೆದಿದ್ದ ರಾಜಸ್ಥಾನ್ ರಾಯಲ್ಸ್ ವಿರುದ್ಧದ ಪಂದ್ಯದಲ್ಲಿ ಆರ್ ಸಿಬಿ ಗೆಲುವಿಗೆ ದೇವದತ್ ಅವರ ಆಟ ಹೆಚ್ಚಿನ ಕಾಣಿಕೆ ನೀಡಿತ್ತು. ಹೀಗಾಗಿ ಪಡಿಕಲ್ ಆಟದ ವೈಖರಿಗೆ ಮಾರು ಹೋಗಿರುವ ಭಾರತ ಕ್ರಿಕೆಟ್ ತಂಡದ ಮಾಜಿ ಆಟಗಾರ ಯುವರಾಜ್ ಸಿಂಗ್, ಸವಾಲು ಹಾಕಿದ್ದರು. ಅಷ್ಟೇ ಅಲ್ಲದೇ, ಪಡಿಕ್ಕಲ್ ಆಟಕ್ಕೆ, ಕ್ರಿಕೆಟ್ ದೇವರು ಸಚಿನ್ ತೆಂಡೂಲ್ಕರ್, ಬಿಸಿಸಿಐ ಅಧ್ಯಕ್ಷ ಸೌರವ್ ಗಂಗೂಲಿ ಸೇರಿದಂತೆ ಹಲವು ಆಟಗಾರರು ಮೆಚ್ಚುಗೆ ವ್ಯಕ್ತಪಡಿಸಿದ್ದಾರೆ. ಆರ್ ಸಿಬಿ ಗೆದ್ದ ನಂತರ ವಿರಾಟ್ ಕೊಹ್ಲಿ ಆಟಕ್ಕೆ, ಯುವರಾಜ್ ಸಿಂಗ್ ಅವರು ಕಳೆದ 8 ವರ್ಷಗಳಲ್ಲಿ ಕೊಹ್ಲಿ ಫಾರ್ಮ್ ನಲ್ಲಿ ಇಲ್ಲದ್ದನ್ನು ನಾನು ನೋಡಿಯೇ ಇಲ್ಲ ಎಂದು ಹೇಳಿ ಟ್ವೀಟ್ ಮಾಡಿದ್ದರು. ಅಲ್ಲದೇ, ಈ ಆಟದೊಂದಿಗೆ ಪಡಿಕಲ್ ಆಟವನ್ನು ಮೆಚ್ಚಿ, ಈ ಹುಡುಗನ ಆಟವೂ ಅತ್ಯುತ್ತಮವಾಗಿದೆ. ನಾವಿಬ್ಬರು ಜತೆಯಾಗಿ ಬ್ಯಾಟಿಂಗ್ ಮಾಡಬೇಕಿದೆ ಮತ್ತು ಯಾರು ಅತಿ ಹೆಚ್ಚು ದೂರ ಚೆಂಡನ್ನು ಬಾರಿಸುತ್ತಾರೆ ಎಂದು ನೋಡಬೇಕಿದೆ ಎಂದು ಟ್ವೀಟ್ ಮಾಡಿದ್ದರು. ಇದಕ್ಕೆ ಪ್ರತಿಕ್ರಿಯೆ ನೀಡಿದ ದೇವದತ್, ಪಾಜಿ ಖಂಡಿತವಾಗಿಯೂ ನಾನು ನಿಮ್ಮೊಂದಿಗೆ ಸ್ಪರ್ಧಿಸುವುದಿಲ್ಲ. ನಿಮ್ಮಿಂದಲೇ ನಾನು ಫ್ಲಿಕ್ ಮಾಡುವುದನ್ನು ಕಲಿತಿರುವೆ. ಯಾವಾಗಲೂ ನಿಮ್ಮೊಂದಿಗೆ ಬ್ಯಾಟಿಂಗ್ ಮಾಡಲು ಬಯಸಿರುವೆ. ಬನ್ನಿ ಹೋಗೋಣ ಎಂದು ಮರು ಟ್ವೀಟ್ ಮಾಡಿದ್ದಾರೆ.